SMERNICA RADY 2005/24/ES
zo 14. marca 2005,
ktorou sa mení a dopĺňa smernica 87/328/EHS týkajúca sa inseminačných staníc na skladovanie spermy a používania vajíčok a embryí čistokrvného plemenného hovädzieho dobytka
(Text s významom pre EHP)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37,
so zreteľom na návrh Komisie,
so zreteľom na stanovisko Európskeho parlamentu (1),
so zreteľom na stanovisko Európskeho hospodárskeho a sociálneho výboru (2),
keďže:
(1)
Článok 4 smernice Rady 87/328/EHS z 18. júna 1987 o prijímaní čistokrvného plemenného hovädzieho dobytka na chovné účely (3) vyžaduje, aby sa sperma určená na obchodovanie v rámci Spoločenstva odoberala, ošetrovala a skladovala v úradne schválenej inseminačnej stanici.
(2)
Smernica Rady 88/407/EHS zo 14. júna 1988, ktorou sa stanovujú veterinárne požiadavky na obchodovanie so zmrazeným semenom domáceho dobytka v Spoločenstve a na jeho dovoz do Spoločenstva (4), umožňuje skladovanie spermy nielen v inseminačných staniciach na odber spermy, ale aj v inseminačných staniciach na skladovanie spermy.
(3)
S cieľom zabezpečiť súlad právnych predpisov Spoločenstva je potrebné článok 4 smernice 87/328/EHS prispôsobiť rozšírenému uplatňovaniu a novým definíciám zavedeným v smernici 88/407/EHS. V tejto súvislosti je užitočné zosúladiť smernicu 87/328/EHS s ostatnými právnymi predpismi v oblasti čistokrvného plemenného dobytka týkajúcimi sa vajíčok a embryí,
PRIJALA TÚTO SMERNICU:
Článok 1
Smernica 87/328/EHS sa mení a dopĺňa takto:
1.
Článok 1 sa nahrádza takto:
„Článok 1
Bez toho, aby boli dotknuté pravidlá zdravia zvierat členské štáty zabezpečia, aby neexistovali žiadne zákazy, obmedzenia ani prekážky pri:
-
prijímaní čistokrvných samíc hovädzieho dobytka na chovné účely,
-
prijímaní čistokrvných býkov do prirodzenej plemenitby a
-
používaní vajíčok a embryí pochádzajúcich od čistokrvných samíc hovädzieho dobytka.“
2.
Článok 4 sa nahrádza takto:
„Článok 4
Členské štáty zabezpečia, aby sa sperma určená na obchodovanie v rámci Spoločenstva, uvedená v článku 2, odoberala, ošetrovala a skladovala v inseminačnej stanici na odber spermy alebo v prípade potreby skladovala v stanici na skladovanie spermy v súlade so smernicou Rady 88/407/EHS zo 14. júna 1988, ktorou sa stanovujú veterinárne požiadavky na obchodovanie so zmrazeným semenom domáceho dobytka v Spoločenstve a na jeho dovoz do Spoločenstva (5).“
(5) Ú. v. ES L 194, 22.7.1988, s. 10. Smernica naposledy zmenená a doplnená rozhodnutím Komisie 2004/101/ES (Ú. v. EÚ L 30, 4.2.2004, s. 15)." 						
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 24. marca 2007. Bezodkladne oznámia Komisii znenie týchto ustanovení a tabuľku ich zhody s touto smernicou.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 14. marca 2005